บ้านปูกำไรดีราคา-ขายสูงเก็บเหมืองจีน
บ้านปูแย้มกำไรดำเนินงานปีนี้สูงกว่าปีก่อน ถ้าไม่รวมรายการพิเศษ ขายดีราคาเกิน 95 เหรียญสหรัฐ
21 ส.ค. 2554

บ้านปูแย้มกำไรดำเนินงานปีนี้สูงกว่าปีก่อน ถ้าไม่รวมรายการพิเศษ ขายดีราคาเกิน 95 เหรียญสหรัฐ
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า ผลประกอบในช่วงครึ่งปีน่าจะดีกว่าครึ่งปีแรก เนื่องจากปริมาณและราคาขายถ่านหินที่เพิ่มสูงขึ้น คาดเฉลี่ยเกิน 95 เหรียญสหรัฐต่อตัน เมื่อเทียบกับราคาเฉลี่ยอยู่ที่ 90 เหรียญสหรัฐต่อตัน
อย่างไรก็ตาม รวมทั้งปีนี้กำไรสุทธิต่ำกว่าปี 2553 ที่มีกำไรสุทธิ 2.4 หมื่นล้านบาท เนื่องจากในปีนี้ไม่มีกำไรพิเศษ ซึ่งปีก่อนขายเหมืองไอทีเอ็ม และบริษัท ราชบุรี โฮลดิ้ง (RATCH) รวมแล้ว 1.5 หมื่นล้านบาท ขณะที่มีกำไรจากการดำเนินงาน 9,000 ล้านบาท 
“ถ้าดูเฉพาะกำไรจากการดำเนินงานในปีนี้น่าจะดีกว่า โดยคาดว่าราคาขายถ่านหินเฉลี่ยเกิน 95 เหรียญสหรัฐต่อตัน” นายชนินท์ กล่าว 
แนวโน้มราคาถ่านหินน่าจะทรงตัวในระดับสูงอยู่ที่ประมาณ 119-121 เหรียญสหรัฐต่อตัน แต่ปริมาณการผลิตถ่านหินจากอินโดนีเซียจำนวน 24 ล้านตัน ต่ำกว่าเป้าหมายที่กำหนด 25 ล้านตันต่อปี และเหมืองที่ออสเตรเลีย มีการผลิต 15.5 ล้านตันต่อปี 
สำหรับที่จีนขณะนี้มีอยู่ 2 เหมือง มีปริมาณการผลิตถ่านหิน 4.5 ล้านตันต่อปี แต่เหมืองเกาเหอผลิตได้เพียง 1.5 ล้านตัน ทำให้โดยรวมต่ำกว่าที่ตั้งเป้าไว้ และไม่มีแนวคิดขายเหมืองในประเทศจีนอีกแล้ว